קרב מוצב נחל עוז

קרב מוצב נחל עוז היה אחד הקרבות הראשונים שהתנהלו ב-7 באוקטובר 2023, עם מספר האבדות הרב ביותר לצה"ל במתקפת הפתע על ישראל. בקרב נהרגו עשרות חיילים, ובהם תצפיתניות, לוחמי גדוד 77 וגדוד 13 ובנוסף נחטפו שבע תצפיתניות. עשרות מחבלים נהרגו במוצב וסביבותיו. לקראת השעה 17:30 בערב המוצב שוחרר בסיוע כוחות צנחנים מהפלוגה המסייעת של גדוד 890, כוח קצינים לומדים של חטיבת גולני (בפיקודו של רס"ן אבינעם בן פזי), כוח נוסף שהגיע מבא״ח צנחנים וכוח ימ"מ אשר חיסלו את שארית המחבלים. התקפת הנגד בהובלת מג״ד 890 (סא״ל יוני הכהן) ומפקד הפלוגה המסייעת של הגדוד (סגן רועי בן דוד), מפקד מגמה בבא״ח צנחנים (רס״ן רועי זבאטני ומפקדי פלוגות הכשרה נוספים שחברו אליו<ref></ref>

בקרב נלחמו לוחמי גדוד 13 של חטיבת גולני, נהגי קו מיחידה 7643 של החטיבה הצפונית, לוחמי גדוד 77 של חטיבה 7, צוות לוחמות מיחידת רוכב שמיים, צוות לוחמי בלון מיחידה 414, חוליית צלפים של סיירת צנחנים, חוליית צלפים של מהלוט"ר, הפלוגה המסייעת של גדוד 890, כוח מבא״ח צנחנים וכוח ימ"מ, נגד מחבלים המשתייכים לזרוע הצבאית של חמאס, שפשטו על המוצב.

== רקע ==

מוצב נחל עוז נמצא סמוך לקיבוץ נחל עוז, ולצפון רצועת עזה. במוצב שירתו כמה עשרות תצפיתניות. בטרם המתקפה ישבו במוצב כוחות של חטיבת גולני וחטיבה 7 שמשימתם הייתה הגנה על גזרת נחל עוז, והמוצב בתוכה.

== מהלך הקרב ==
ב-7 באוקטובר 2023, בשעה 6:29, תחת מתקפת טילים חריגה בהיקפה מרצועת עזה, זיהו התצפיתניות במוצב נחל עוז מחבלים המתקרבים למרחב הגדר, כמו גם פיצוצי מטענים, במטרה לפרוץ את הגדר. בשעה 6:40 פשטו כ-75 מחבלים על המוצב, תוך שיגור מאות פצמ"רים, והפעלת רחפנים שהטילו פצצות על מערכות התצפיות ונטרלו אותן. דקות לאחר הפלישה הראשונה, התרחשה פלישה שנייה, של כ-50 מחבלים נוספים. שלוש שעות וחצי לאחר מכן, התבצעה פלישה שלישית של כ-50 מחבלים.

במוצב שהו לוחמי פלוגה ב' של גדוד 13 של חטיבת גולני, שהיו בכוננות שבת ובכוח מצומצם, והם נערכו לקרב מול המחבלים, שבשלב הראשון של המתקפה היו ביתרון מספרי גדול (לפי ההערכות – 4 מחבלים על כל חייל). שישה לוחמים ניהלו בקרב פנים מול פנים במרחקים קצרים מול מחבלי חמאס, בעזרת הסמב"ציות שהכווינו אותם לחוליות המחבלים יחד עם התצפיתניות. בקרב נהרגו רבים מ-41 לוחמי הגדוד שנהרגו ביום זה בקרבות בעוטף עזה. צוות הטנק של פלוגה ח' מגדוד 77 שהיה במוצב קפץ ללחימה על גדר המערכת ולאחר תחילת הלחימה בתוך המוצב, חזר הטנק אליו והשתתף בלחימה עד שנפגע מרקטות RPG, ושניים מאנשי הצוות נהרגו.<ref> בדקה 04:35. באתר youtube. ב־19 באוקטובר 2023.</ref>
מוצב נחל עוז

עם פרוץ המתקפה, הגיעו שמונה לוחמים בצמדים לעמדות שעל חומת הבסיס וחיסלו עשרות מחבלים, אך תוך דקות ספגה העמדה ירי צלפים וטיל נ"ט שהרס אותה. בתקרית זו נפצעו באורח אנוש שני לוחמי פלוגה ב׳ של גדוד 13, סמ"ר נאור סיבוני וסמ"ר דוד רתנר. הם נסוגו למיגונית וניהלו ממנה אש במשך שעות ארוכות. החובש הפלוגתי יחד עם שלושה חובשים מחלקתיים וקומץ לוחמים ניסה לטפל בהם תוך שהם נלחמים במחבלים רבים בהיתקלויות מטווח קצר ומבקשים בקשר פינוי מוסק מיידי. זמן קצר לאחר מכן זרקו מחבלים שלושה רימונים לתוך המיגונית, וכתוצאה מכך נהרגו הפצועים במקום ומספר לוחמים נוספים נפצעו.

מפקד הפלוגה, , החליט לצאת מהמוצב עם הקשר שלו, שמעון מלכה, כדי להגיע לנגמ"ש המרכבה (נמ"ר) שהיה שני קילומטרים צפונית למוצב. כאשר הגיעו לעמדה הצטרפו לסמל רועי ברקת וארבעה לוחמים נוספים מהפלוגה, סמ"ר דביר זכאי, סמ"ר דור ירחי, סמ"ר ישי פיטוסי, ויצאו ללחימה מול מחבלים רבים שפרצו את גדר המערכת. בדרכו, חיסל הכוח מחבלים רבים. באחת ההיתקלויות עלה הנמ"ר על מטען וספג ירי RPG שהשבית את המנוע, אך לא פגע בכוח שהיה בתוכו.

סמג"ד 13 רס"ן ניר בוימפלק יחד עם עוד שלושה לוחמים קפצו לכיוון הש"ג, שם התנהל קרב גבורה עיקש של הלוחמים סמ"ר דור לזימי, סמ"ר אורי כרמי וסמ"ר אדיר בוגלה אל מול המחבלים. הסמג"ד ושלושת החיילים נתקלו באש תופת שכתוצאה ממנה נפגע הסמג"ד בראשו. לאחר שהתקבל דיווח על פציעתו של הסמג"ד, החליט המ"פ הר-אבן, שנלחם עם כוח הנמ"ר באזור הגדר, לחזור רגלית למוצב כדי לעזור להדוף את עשרות המחבלים שכבר היו בתוכו. עם התקרבות הכוח לש"ג הוא הופתע ממארב של מחבלים, ובקרב שהתפתח נהרגו המ"פ הר-אבן, הסמל רועי ברקת, שנפגע מירי צלף, וארבעת הלוחמים הנוספים. שמעון מלכה, הקשר שנותר לבדו, תפס מחסה במבנה סמוך כשהמחבלים התקדמו לעברו. הוא הצליח לעזוב את המקום ולחבור לפלוגה אחרת איתה המשיך ללחימה בכפר עזה.

בצידו האחר של הבסיס הסתגרו תצפיתניות וקציני מטה של גדוד 13 בתוך החמ"ל ואיתם ארבעה לוחמים (גשש הגדוד, שני קצינים ולוחם מגדוד 13), שניהלו קרב מהחמ"ל החוצה תוך שהם יוצאים ממנו וחוזרים. במשך שעות של לחימה קשה ניסו המחבלים להשתלט על החמ"ל, אך נהדפו בידי הלוחמים. לאחר שניסו לשכנע את הלוחמים להיכנע ונענו בשלילה, וכשאזלה ללוחמים התחמושת, ניסה אחד המחבלים להיכנס לחמ"ל וחוסל על ידי הלוחמים שהשתמשו בסכין של אחד המחבלים. המחבלים השליכו לתוך החמ"ל רימונים עם חומר בערה שכלל גזים רעילים והציתו את החמ"ל.<ref name=":0" /> כתוצאה מכך נהרגו חמישה-עשר חיילים שהיו בחמ"ל (שבע תצפיתניות, המפקדת שלהן סגן שיר אילת, שתי סמב"ציות וסמב"צ, קצין הקשר הגדודי של גדוד 13, , מ"מ ולוחם מגדוד 13, סגן יוחאי דוכן, סמ"ר איתי רון והגשש איברהים חרובה). שבעה חיילים שרדו – מספר קציני מטה, לוחם גולני ותצפיתנית אחת. שלוש מההרוגות – שיראל חיים פור, ים גלס ורוני אשל – נחשבו כנעדרות במשך מספר שבועות, עד שזוהו גופותיהן כחודש ימים לאחר המתקפה.

עם פתיחת המתקפה וירי הטילים, חיילות רבות שלא היו במשמרת התפנו למרחב מוגן – מיגונית פתוחה. מספר לוחמים וצוות של חמש לוחמות מיחידת רוכב שמיים ניהלו קרב יריות קצר עם המחבלים, שבסופו זרקו המחבלים שלושה רימונים לתוך המיגונית. כתוצאה מזריקת הרימונים נהרגו כמה חיילים וחיילות ביניהם מפקדת ביחידת רוכב שמיים, סרן עדן נימרי וחיילותיה, שבע תצפיתניות וחמישה בלונאים לוחמי גדוד 414. שאר החיילות ברחו מהמיגונית לפני שהמחבלים חדרו אליה, והצליחו להסתתר בחדרי מגורים.

המחבלים הגיעו לחלק מחדרי המגורים והצליחו לחטוף לעזה שבע תצפיתניות: קרינה ארייב, אגם ברגר, לירי אלבג, נעמה לוי, דניאלה גלבוע, אורי מגידיש ונועה מרציאנו. הן זוהו באותו היום בסרטוני וידאו שהפיץ חמאס, חלקן בסרטון בתוך נחל עוז סמוך לזמן החטיפה, וחלקן בדרכן לעזה בג'יפ סופה צבאי שנגנב מהבסיס. חיילות אחרות הצליחו להסתתר כשננעלו בחדרי המגורים, ובהן יעל רוטנברג, התצפיתנית היחידה מאותה המיגונית שלא נרצחה ולא נחטפה.

אחרי 6 שעות של לחימה של לוחמי גולני, הגיעה תגבורת של הפלוגה המסייעת של גדוד 890, כוח של קצינים מבא״ח צנחנים וכוח ימ"מ. התקפת הנגד על המוצב תוכננה בשטח המיוער שבין מוצב נחל עוז לבין קיבוץ נחל עוז. כח מרכזי - צוות אוה״ד מהפלוגה המסייעת וקצינים נוספים מבא״ח צנחנים (בפיקוד רס״ן רועי זבאטני), יחד עם כוח ימ״מ שתקף את לב המוצב. כוח משני - צוות צלפים מהפלוגה המסייעת של גדוד 890, מג״ד 890 (סא״ל יוני הכהן) ומפקד הפלוגה המסייעת (סגן רועי בן דוד) תקף מתקן צבאי בחלקו המזרחי של המוצב ואיפשר את הכניסה של הכח העיקרי ללחימה. במהלך ההתקפה על המתקן, נתקל הכח המאגף במחבלים שזרקו רימונים וביצעו ירי לעבר הכח. במהלך ההיתקלות נפגע קשר מפקד הפלוגה ופונה לאחור. הכח חיסל את המחבלים וחילץ את חמשת אנשי השב״כ אשר שהו במתקן.

טיהור המוצב ופינוי הפצועים וההרוגים הסתיים עד השעה 17:30 בערב. במהלך הלילה נמשכו הקרבות. צוות הצלפים מהפלוגה המסייעת של גדוד 890 חיסל במהלך הלילה כ-10 מחבלים נוספים אשר ניסו לפשוט על המוצב, בשיתוף פעולה עם יחידת זיק של חיל האוויר.

== החטופות ==
שבע תצפיתניות נחטפו לעזה. באותו הבוקר התצפיתנית נעמה לוי נראתה בסרטון חמאס בג'יפ בתוך עזה, ושאר החטופות זוהו בסרטונים נוספים שהופצו על ידי חמאס כשהן חטופות בתוך ג'יפ גנוב של צה"ל.

בליל 29–30 באוקטובר, בפעילות קרקעית ברצועה, חילצו כוחות צה"ל ושב"כ את החיילת טוראי אורי מגידיש, אשר שירתה כתצפיתנית ונחטפה במהלך הקרב.

ב-13 בנובמבר, פרסם חמאס סרטון מתחילת המלחמה שבו נראית החיילת נועה מרציאנו, ששירתה כתצפיתנית ונחטפה במהלך הקרב, כשהיא מדברת בשבי. לאחר מכן היא נפצעה, הובאה לבית החולים שיפא ונרצחה בעודה בשבי בידי רופא הפעיל בחמאס. ב-16 בנובמבר חילצו כוחות צה"ל את גופתה במהלך סריקות סמוך לבית החולים שיפא.

משפחות התצפיתניות החטופות פרסמו ב-22 במאי ב-18:00 סרטון באורך של כ-3 דקות שצולם ממצלמת גו-פרו של מחבלי חמאס, המתעד את חטיפתן.<ref></ref>

== אירועים נוספים לאחר הקרב ==
ב-5 בנובמבר, שלושים יום אחרי נפילת המוצב, חזר לפעילות חמ"ל התצפיתניות של נחל עוז בתוך מחנה רעים.

ב-14 בנובמבר, במהלך הלחימה הקרקעית ברצועת עזה, פשטו לוחמי גדוד 13 על מתחם המשטרה הצבאית של חמאס בשכונת א-רימאל במרכז העיר עזה. במהלך הסריקות במבנה מצאו הלוחמים ציוד לחימה ששייך לגדוד, שנלקח בקרב על מוצב נחל עוז, וכלל אמצעי לחימה, מסמכים וציוד של לוחמי גדוד 13 שנהרגו במתקפת הפתע. בדצמבר לוחמי שריון איתרו בשג'אעיה "האמר" שחמאס גנב, במצב יחסית תקין, והוא הושב למוצב "נחל עוז" שממנו נגנב<ref></ref>.

ב-19 בדצמבר צה"ל ערך סיור להורי הנופלים במוצב, ובפעם הראשונה נחשף החמ"ל השרוף לציבור.

== ראו גם ==
* חטיבת גולני במלחמת חרבות ברזל
* החטיפה לעזה (מלחמת חרבות ברזל)
* חטיבה 7 במלחמת חרבות ברזל

== קישורים חיצוניים ==
* מפת הטבח ב־7 באוקטובר – פרויקט גיאו־ויזואלי לייצוג מקיף של הזוועות – מקומות, שמות ותמונות הנרצחים, באתר [https://oct7map.com/ oct7map] ובאתר [https://yuval-harpaz.github.io/alarms/oct_7_9.html?fbclid=IwZXh0bgNhZW0CMTAAAR3akJDysf7P8bO5_7IoaLOM81llPW6A2JKE4uzDx6UJ0iAUAv_46_K3vNY_aem_AYjX4n79FXM0uPuFlyow1SKlxKk7mOATldky9b6wPWRMtukVG-iWiD7r_ynu8OsfwV4JnZA9NvrynDnudJQJB5cW github].
* 
* קרן נויבך בתוכנית "סדר יום", [https://www.kan.org.il/content/kan/podcasts/p-686360/ הקרב על נחל עוז], באתר כאן חדשות
* 
* 
* 
* 
* 
* 
* 
* 
* 
* 
* 
* 

== הערות שוליים ==

קטגוריה:חמאס: פיגועים
קטגוריה:נחל עוז
נחל עוז מוצב
קטגוריה:חטיבת גולני: קרבות ומבצעים
קטגוריה:חטיבת הצנחנים
קטגוריה:הטבח בנחל עוז